google/wiki40b huggingface dataset:
Alano

Opprinnelse og alder

Alano er en hund med mange navn. I hjemlandet er den kanskje best kjent som chato eller chato de presa. Alano har tradisjonelt vært benyttet til jakt på villsvin og som kveghunder, der oppgavene spesielt har vært knyttet til pass av det halvville iberiske røde kveget kalt Monchina. 
Kynologer i hjemlandet mener at denne hunden er en etterkommer av Alaunt (kanskje via Alaunt de Boucherie), en nå utdødd molosser som noen mener lignet mye på Kaukasisk ovtcharka. Alaunt ble regnet som Alanernes vokterhund. Typen ble del i tre retninger, der den franske mastiffen Alaunt de Boucherie blir regnet som viktig for utviklingen av franske kamphunder. En annen teori er at alano og bullenbeisser (utdødd på slutten av 1800-tallet) har et felles opphav.
Alano mangler aksept som egen hunderase hos de store internasjonale stambokregisterene, men den ble anerkjent som egen rase av landbruksdepartementet i hjemlandet (Ministerio de Agricultura) og den spanske kennelklubben (Real Sociedad Canina de España) i 2004. Man kan derfor regne med at den kanskje snart vil få internasjonal anerkjennelse.
Noen mener at alano (som er fysisk mindre og stammer fra fastlandet), dogo canario og presa canario er genetiske varianter av samme hund. Alano og presa canario aksepteres som egne hunderaser i hjemlandet, men bare dogo canario (som altså ikke aksepteres av spanske myndigheter, men av stambokregisteret RSCE i hjemlandet) anerkjennes (riktig nok kun provisorisk) av FCI. Presa canario er tatt inn i American Kennel Clubs FSS-program og anerkjennes dessuten av UKC som en egen hunderase.

Utseende, anatomi og fysikk

Alano finnes i to typer, der hodet utgjør den største forskjellen. Den ene typen er mer bulldog-lignende enn den andre, noe som kan være opphavet til benevnelsen perro de toro (altså spansk bulldog). Det er altså snakk om to grunnleggende avlslinjer som kommer til uttrykk gjennom ulikheter i ansiktet. Dette har imidlertid ført til at noen spanske oppdrettere har krysset inn amerikansk bulldog (på grunn av den fysiske likheten med denne rasen) i sine linjer, for å fremme det bulldoglignende uttrykket.
Alano er glatthåret og har dekkhår som er grove, stive og blanke. Pelsen vedlikeholdes enkelt med en gummihanske for pels. I hjemlandet er det vanlig å kupere ørene på denne hunden, men slik kupering er nå forbudt i en rekke land. Hannene blir omkring 58-63 cm i skulderhøyde og tispene cirka 55-60 cm. Vekten ligger omkring 35-40 kg, avhengig av kjønn og type.

Bruksområde

Rasen er en utmerket brukshund med en rekke gode egenskaper, blant annet som vakthund. Den kan dessuten bli en god familiehund for meget erfarne hundefolk.

Lynne og væremåte

Alano er en primitiv hund som er avlet for sine flokkegenskaper. Den passer kun for svært erfarne hundefolk og er typisk svært dominant, men lett kontrollerbar for en tydelig og uomtvistet leder. Den er uredd og svært arbeidsvillig, normalt ikke aggressiv, men svært beskyttende og hengiven ovenfor medlemmer i flokken (familien). Om den ikke brukes i arbeidssammenheng trenger den mye mosjon daglig for å trives. Rasen er hurtig og meget spenstig, og blant annet kjent for å kunne klatre i trær.
Opphavet til huldrefolket

Opphavet til huldrefolket er et vandresagn kjent over store deler av Norge, men det har ikke fått typenummer i Reidar Th. Christiansens vandresagnkatalog. Grunnen er trolig at det i de fleste utforminger er mer eventyrlig enn sagnaktig.
Sagnet forteller at da Vårherre vandret rundt på jorda, kom han en gang til ei kone. Han ville gjerne se barna hennes, men hun viste bare fram de som var pene i tøyet eller de som hun hadde rukket å vaske. Da sa Vårherre at de som hun hadde skjult for ham skulle forbli skjult, og de ble opphavet til de underjordiske.

Lilith og hennes barn

De to første kapitlene av Første Mosebok i Bibelen forteller skapelsesberetningen på litt ulik måte. I første kapittel står det at Gud skapte mennesket i sitt bilde, til mann og kvinne skapte han dem. Men i andre kapittel får vi vite at Gud tok eit ribbein frå Adam mens han sov og skapte kvinna av det. Slik det står, ser det ut som om Gud skapte kvinna to ganger og dette har både bibellærde munker og vanlige folk spekulert over gjennom tidene. Ei forklaring har vært at den første kvinna ikke var Eva, men Lilith. Hun var jevnbyrdig med Adam og Gud forsto snart at det ikke kunne gå. Dermed ble Lilith og barna hennes gjort usynlige og de ble opphav til de underjordiske. Og deretter skapte Gud Eva av Adams ribbein og dermed var rangordingen klar.
Denne myten forteller at Lilith og barna hennes vart forstøtt før syndefallet. En konsekvens av det burde være at de overnaturlege skapningene, huldra, nissen og nøkken, var syndefrie liksom englene. I enkelte sagn virker det som om folk faktisk har tenkt seg at det var slik. Men dette synet står i skarp kontrast til luthersk teologi. På 1600-tallet var det vanlig å forklare alle overnaturlige skapninger: daudinger, hulder, nøkk og havfrue, som djevler. Når segnene fortalte at huldra og nissen kunne være hjelpsom, mente prestene at dette bare betydde at djevelen var slu. Han kunne godt finne på å hjelpe folk for lettare å få dem i sin makt.
Deichmans gate (Oslo)

Oppgradering av gatetunet

Asplan Viak fikk høsten 2013 oppdraget med å utarbeide byggeplan for opprusting av gatetunet i Deichmans gate for Bymiljøetaten i Oslo kommune (BYM). Det var variabel bruk av asfalt og gatestein, setninger i gaten slik at slukene sto høyere enn vegbanen, og at trær og bed ikke var stelt. Etter å ha prosjektert byggeplanen ferdig med tradisjonelle løsninger, ble det besluttet at gaten skulle være pilotprosjekt for BYM etter krav fra Vann- og avløpsetaten (VAV) om lokal overvannshåndtering, og den opprinnelige byggeplanen ble lagt i skuffen.
Designet på gaten ble gjort om. Det er etablert ni regnbed, åpne vannkanaler og vannskulpturer. Gaten har fått sitteområder med solbenker og helhetlig bruk av belegg.
Lokal håndtering av overvann er utradisjonelt og lite utprøvd i Norge. Regnbedene har derfor ulik oppbygning hvor det er installert måleutstyr for å registrere hvordan de fungerer.
Oppdraget hadde byggestart våren 2016 og sto ferdig høsten 2016, med offisiell åpning 4. mai 2017 med hornmusikk fra Møllergata skolekorps og sløyfeåpning av anlegget. 
Oppgraderingen av gaten ble i september 2018 nominert til Vakre vegers pris. Oppgraderingen av gaten fikk Landskapsarkitekturprisen 2018, begrunnet særlig med overvannshåndteringen med de ni regnbedene, godt design og riktig vegetasjon. Deichmans gate og Wiles gate er de to første ferdigbygde anlegg for lokal overvannshåndtering i Oslos sentrumsgater.
Leif Justers ærespris

Leif Justers ærespris, også kjent som Juster-prisen, er en norsk revypris. Den deles ut årlig til en person som har gjort eller gjør en stor innsats på en norsk revyscene. Utdelingen skjer på komikeren og skuespilleren Leif Justers fødselsdag 14. februar. Vinneren får 30 000 kroner, en tegning Ulf Aas har laget av Juster, og en kopi av statuen «Gledessprederen» som er utført av Nina Sundbye og er reist utenfor revyteateret Chat Noir i Oslo. Prisbeløpet var tidligere 10 000 kroner.
Det er Leif Justers revyfond som står for utdelingen. Fondet ble opprettet i 1981 med inntektene fra en festforestilling i anledning Justers 70-årsdag, og ble opprettet av daværende teaterdirektør ved Chat Noir, Dag Frøland.
Sammen med Leonardstatuetten er Juster-prisen en av de høyeste utmerkelser i norsk revybransje.
Flysjøen (Svalbard)

Flysjøen er en innsjø beliggende helt sør på Helvetesflya midt på Nordaustlandet, nord i Svalbard. Sjøen ligger midt mellom de møtende landskapene og fjordene på øya: Riipfjorden og Wahlenbergfjorden, samt mellom Prins Oscars Land, Gustav V Land og Gustav Adolf Land. Den ligger helt inntil vestkanten av Austfonna.
Arealet av sjøen er om lag 10 km², og den er ca 8 km lang i tilnærmet øst-vestlig retning.
Adenovirus

Adenovirusene er en gruppe virus som trives på slimhinnene. Denne typen virus hører til i en gruppe som ofte forårsaker forkjølelser.
Den mystiske selskapsdame

Handling

Den beryktede forbryteren Barra blir oppsøkt av en mann som kaller seg agent Frank. Han påtar seg lyssky kommisjoner av enhver art, men må - med hensyn til et dristig kupp - be om å bli assistert av Barra. Et firma, som konkurrerer med verdensfirmaet Osman, har sporet opp at den betrodde mannen, ingeniør v. Rosen, er på vei til den byen hvor Frank har sitt virkefelt. Den betrodde utsendingens misjon er å overrekke direktøren for Osman-filialen tegningen til en eksplosjonsmotor. Frank skal prøve å få tak i disse tegningene, som hans klient har satt en pris på 40.000 Francs. Barra går inn for å hjelpe, mot at Frank avstår halve honoraret til ham. Barra har hørt at direktøren for Osman-filialen søker en selskapsdame. Fru Barra, som ofte er ektemannens nyttige hjelper, utrustes med to strålende anbefalinger og får jobben. Fru Barra kan dermed greit fortelle sin mann at tegningene har kommet.
Når Barra samme dag prøver å stjele dem blir han overrasket og slipper unne. Direktøren er så redd for enda et attentat at det blir bestemt å sende bud etter Asbjørn Krag, en kjent detektiv. Fru Barra forteller ektemannen om det og Barra smugler greit inn en revolver til sin viv. Han instruerer henne i hvordan revolveren skal benyttes. Da herrene sitter i stua med tegningene framme avfyrer hun skudd i hallen. I forvirringen glemmer herrene tegningene. Det blir lett for fru Barra å stjele dem og kaste dem ut i hagen til ektefellen. 
Detektiv Krags mistanke til selskapsdamen blir vakt. Hun blir beordret til en strengt bevoktet husarrest. Fru Barra er klar over at ektemannen ikke kommer til å svikte henne. Og riktig: Barra har tenkt ut en snedig plan. Utkledd som montør stjeler han et sovende barn og firer det ned til en hjelper. Ved vuggen legger han et brev, hvor han oppfordrer direktøren til at han uten problemer kan hente hustruen sin. Deretter vil barnet bli brakt tilbake. Det skjer, men detektiv Krag har arrangert en liten list. Han legger en bensindunk under Barras parkerte bil. Når Barra og kona kjører bort viser bensinstripen tydelig veien. Så snart direktør v. Spangens barn er sikkert i hus, følger Asbjørn Krag og en sporvogn bensinstripen, som fører til forbryterens hemmelige hule. Krag kommer i rett tid til å hindre at Barra overlater de viktige tegningene til Frank.
Jordskjelvet nær Java 2009

Jordskjelvet nær Java 2009 var et styrke 7.3 jordskjelv den 2. september 2009 klokken 14:55 lokal tid ved Vest-Java, Indonesia, som depte minst 63 mennesker. Mange mennesker er savnet. Mer enn 87000 hjem er ødelagt.
Jordskjelvet kunne føles i hovedstaden Jakarta. Det var Indonesia's dødeligste jordskjelv siden 2006.
Grønnegata (Oslo)

Navn og historie

Gaten fikk sitt navn i 1864. og Knut Tvedt skriver i «St. Hallvard» i 1962: «Kanskje er det så at alléens grønne blade og vekster kom til å bestemme Grønnegates navn. Eller kanskje fikk den sitt navn fra naboløkken. Det var Grønnebergs løkke som lå ved østsiden av den nåværende Slottsparken og som Wergelandsgrotten er en del av. Kanskje fikk den navnet fordi Grønnegate har vært et «vandrenavn» fra århundrer tilbake, et gatenavn på vandring ikke bare fra by til by, men fra land til land».
Opprinnelig var Grønnegata en allé opp til Sørensens løkke, som lå ved hjørnet av Pilestredet og Parkveien.
Amazing Adventures

Amazing Adventures er navnet på flere tegneserieantologibokserier, som, bortsett fra én, er utgitt av Marvel Comics.
Den tidligeste Marvel-serien med det navnet introduserte selskapets første superhelt i de sene 1950-årene til tidlige 1960-årene. Perioden ble av fans og historikere kalt tegneserienes sølvalder (Silver Age of Comic Books). Den samme serien omfatter den første tegneserieboka av merket "Marvel Comics".

Ziff-Davis

Den første serien med tittelen Amazing Adventures var en science fiction-antology fra 1950-årene produsert av Ziff-Davis og hadde malte forsider. Den ble utgitt i seks utgaver, fra ca. 1950, med de to første utgavene uten datering. Etterfølgende utgaver var datert juni, august og november 1951, og høsten 1952. Dens tegnere omfatter Murphy Anderson, Bernard Krigstein og Don Perlin, og minst én utgave (#2) hadde forsidemaleri av Alex Schomburg.
Norlin 37

Konstruksjon

Båten er bygget både i enkeltlaminat og 19 mm balsasandwich avhengig av verft. Den har også vært levert både som halvfabrikat og ferdig båt.
Bly finnekjølen er boltet fast med 13 stk M20 syrefaste bolter i kraftige bunnstokke. Roret er hengslet på et skjeg. Masten er gjennomgående masthead fra Seldén med ikke vinklete dobbelt sett salingshorn. Det er enkle undervant og alle vant er montert inne på dekk slik at det er fri passage på utsiden.
Det har vært rapportert om svake røstjern.
Båten har blitt utrustet med forskjellige motorer: Volvo Penta MD17C med 26 kW@2500 o/min, Volvo Penta MD11 med 17 kW@2500 o/min eller Nanni 4:150 med 26 kW.

Seilegenskaper

Båten seiler rask, særlig på bidevind hvor den gjør ca. 7 knop i svak sjø. Pga. den store kjølvekt er den stiv og kan derfor føre stor seilføring. Dette gir den ufordelaktig høy rating under IOR og arbeidskrevende kryss i trange farvann med sin store genua på 59 m². Den store spinnaker kan medføre broach.
Med 26 kW motor kan båten gå med maks fart på 8 knop.

Cockpit og dekk

Båten styres med rattstyring fra Edson, men senere ble Whitlock R-5 Cobra montert. Cockpiten og dekket er teakbelagt i de fleste båter. Et relativ kort overbygg med tre lysventiler på hver side gir gode arbeidsforhold på fordekket. Instrumentene er montert i fremkant av skyveluken unntatt kompasset som er montert på toppen av rattpidestalen. Og alle liner og fall er ført tilbake til cockpiten. I cockpiten finner mannskapet 8-10 stk Lewmar vinsjer. Rormannen har god sikt fremover.

Innredning

For sin tid er innredningen stor og romslig. Planløsningen varierer alt etter hvilket verft som har produsert båten og følgende innredningsalternativer finnes:

Til styrbord for leideren finnes toalett med tverrskips do og dusj samt våtskap. Frem for dette finnes et lite kartbord som er vendt mot skutesiden. På babord finnes en L-formet bysse med doble vasker og 3 bluss gasskomfyr med ovn samt kjøleskap foruten skuffer og skape.I akterenden finnes en akterlugar med to enkelt køyer og tilgang både fra byssen og toalettet. I salongen finnes det til styrbord en L sofa som kan gjøres om til en dobbeltkøye. Og til babord en langsgående sofa. Ut mot skutesidene finnes det loskøyer slik at salongen totalt gir soveplass til fem personer. Mellom sofaene er det et bord som i Mk.II utgaven rommer dieselmotoren. Over bordet gir en luke luft og lys. Frem for salongen er det passasje på babord om masten til en forpigg med garderobeskap og skuffer og to køyer som har felles fotende. Her finnes også stueplass til seilene som kan bringes ned gjennom en 60x60 cm luke som også gjør forpiggen lys.

En annen variant har også vært bygget der byssen er L-formet men vendt andre vei slik det ikke er passage til akterlugaren fra byssen. I denne bysse et det også bare enkeltvask.

En tredje variant har U-formet sofa og bysse på motsatte side og toalettet flyttet frem foran salongen.
Ellers er disse varianter like i akter og fremskip.
Dørk og innredningen er skikkelig utført i teak og på senere båter i mahogny. Tekstilene er i god kvalitet
Pernille og Mr. Nelson

Pernille og Mr. Nelson er en norsk dokketeaterserie for barn som ble produsert av NRK fra 1961 til 1972 i svart/hvitt og en utgave i farger i 1988. Serien ble skrevet av Ragne Tangen, programsekretær i NRK. Hun spilte også samtlige roller med handdokker. Dokkene ble designet og laget av Gudrun Egemar, mens seriens dekorasjoner var laget av Arnold Rakeng.
Serien handlet i grove trekk om den dydige Pernille og den sleipe Mr. Nelson.
I 1988 ble «Pernille og Stjernen» fra 1964 produsert på nytt i farger, med de samme dokkene som i 1964. Dukkespillere for serien var Åsmund Huser, Kjell Roar Smidsrød og Anne Stray. Serien ble første gang sendt på NRK i romjula samme år.
Vannpolo under Sentralamerikanske og karibiske leker 1990

Vannpolo under Sentralamerikanske og karibiske leker 1990. Vannpolo var en av flere sporter i de sekstende sentralamerikanske og karibiske leker som ble arrangert i Mexico by i Mexico i perioden 20. november til 3. desember 1990. Det var trettende gangen som vannpolo var med i de sentralamerikanske og karibiske leker. Det var kun en turnering for menn.
Ishockey under Vinter-OL 2014 – Kvinner

Format

Et nytt format vil bli innført for kvinneturneringen i 2014. I grunnspillet vil åtte nasjoner fordelt på to grupper (med fire lag i hver) spille tre grunnspillskamper mot på forhånd kjente motstandere. Lagene rankert 1-4 spiller i gruppe A mens lagene rankert 5-8 spiller i gruppe B. Med seier i regulær spilletid vil laget ta 3 poeng, med seier på overtid eller etter straffer vil laget ta 2 poeng og med nederlag på enten overtid eller straffer ta 1 poeng. Nederlag i regulær spilletid gir null poeng.
De to best plasserte landene i gruppe A (1A og 2A) kvalifiserer seg direkte til semifinalene, mens de to lavest plasserte lagene i gruppe A (3A og 4A) spiller kvartfinalekamper mot de to beste lagene (3A mot 2B og 4A mot 1B). Vinneren av 4A mot 1B spiller semifinale mot 1A mens vinneren av 3A mot 2B spiller mot 2A. De ​​to vinnende lagene spiller finale for å avgjøre gull- og sølvmedaljevinnerne, mens de ​​to tapende lagene i semifinalene spiller for bronsemedalje.
Værnes-visa

«Værnes-visa» er et skillingstrykk. Den ble presentert i Magasinet for Alle i 1957 av Alf Prøysen.

Teksten

1. Vi trekker i mundur og kommer snart i rette dur

med lua litt på snurr vi drar på Moen en tur.

O pikelill farvel farvel

vi reiser nå i kveld med krøttertog til Hell.
2. Når vi i vei skal gå da er vi fin og gild at sjå,

med kongens bukser blå og sigarkassen på.

Vi er så stiv og stram og strunk

for vi har tatt en klunk ut av en liten dunk.
3. En stubbeleggan for vid og støvlan til å snu seg i

og bukseræva si så er vi like blid.

Vi vandrer frem med lystig sang

en vikse vid og lang så er jo trøya trang.
4. Så får vi senghalmsekk og går i kamp mot fiend frekk

vi myrder lopper kjekt hver natt med negleknekk.

Da vokser hver en krigsmanns mot

når viltet på hans for ses flyte i sitt blod.
5. Av alt hva vi har fått av tørt og vått av kokt og rått,

er ingenting så godt som stomp i sulten skrott,

men når vi springer homp i homp

da hoppers Køhlers stomp i maven som en klomp.
6. Når vi har slitt oss trøtt vi klister får og blekk er så rødt

i lapskaus som gang kjøtt men det er ikke støtt.

For kokken må jo tjene litt

men da er det jo skitt at vi har appetitt.
7. Hver dag i regn og sno vi drives uten rast og ro

på våre trette to i mark og myr og mo.

På maven drar vi oss fra Hell

ved daggry og ved kveld i fispatroners smell.
Drevland

Drevland er en bygd i Vefsn kommune som ligger på sørsiden av Tovenfjellet, og med Drevjebukta og Drevjaleira naturreservat i sør. Bygda grenser mot gården Slåttremma i nordøst, og Utnes i sørvest.

Navn og etymologi

På lokal dialekt uttales navnet (drøv`lainn).  Det antas at navnet skriver seg fra elva Drevjo som renner ut like nord for bygda, ettersom stavelsen "drev" er felles med elvenavnet. #Drevje" betyr fra gammelt av "bløt masse," og har sitt opphav i det norrøne ordet " draf," med flertallsformen "dref."

Historie

Drevland er en gammel gård, og den antas å ha blitt etablert senest i vikingtiden (800-1000 e.Kr.). Under Svartedauden (1349) ble en god del av gårdene lagt øde, men Drevland er en av de få gårdene i området der det har vært kontinuerlig drift gjennom denne tiden. Det finnes et gammelt sagn om en, Rådegjerd på Drøvland, som skal ha overlevd Svartedauden. Han hadde råderett over alt land fra Utnes i vest, til langt opp i øvre Drevja.

Samferdsel

Fram til 1952 var sjøveien den eneste muligheten for innbyggerne sørvest for drevjo (Drevjeelva) hadde, når de skulle reise noen steder. Dette året ble den nederste brua over Drevjo (Drevjeelva) åpnet, og innbyggerne i bygdene; Slåttremma, Drevland og Utnes fikk dermed fast veiforbindelse.

Husmannsplasser og strandsittere

Drevland hadde flere husmannsplasser og strandsittere. Her kan nevnes; Hurrabakken, Kleiva, Kleivhaugen (Kleivhå`jen), Klipo, Lunden (Luinnæ), Tomberget (Tåmbærje), Rabben m.fl.
Al-Azhar-moskeen

Al-Azhar-moskéen (arabisk: جامع الأزهر‎ Gāma` al-Azhar, omtrent «moskeen for de mest lysende») er en moské i Kairo i Egypt. Den ligger i byens østre del og rett ved av Al-Azhar-universitetet og ble oppført i år 970 i den nyetablerte hovedstaden. Navnet antas komme fra profeten Muhammeds datter Fatima, en høyt skattet skikkelse i islam som fikk tilnavnet az-Zahra («den lysende»). 
Dette var den fremste moskéen i det nye Kairo, en by som senere er blitt kalt «byen med tusen minareter.» Amr ibn al-As-moskéen er den eldste moskéen i dagens Kairo (og den eldste i Afrika) og ble bygd i 642. Den, og flere andre moskéer i Kairo, er eldre enn Al-Azhar, men de ble bygget i den tidligere byen Fustat, som senere er blitt den del av Kairo.
Kro (anatomi)

Kro er en tynnvegget utviding i fordøyelseskanalen, som ulike dyr bruker til mellomlagring av mat, for eksempel fugler og noen utdødde ikke-flygende dinosaurer, bier og virvelløse dyr, som blant annet snegler, meitemarker, igler og insekter.
Hos fuglene er kroen en utposing på spiserøret som fungerer som midlertidig lagringsplass, før maten går videre til kjertelmagen (proventriculus) og muskelmagen eller kråsen (ventriculus). I kroen bløtes også maten opp litt og gjør fordøyelsen enklere. Den er spesielt godt utviklet hos mange hønsefugler, duer og ender, mens for eksempel ugler nærmest mangler kro. Kroen gjør det mulig for en fugl å spise en stor mengde mat, for eksempel frø, på kort tid og deretter fly til et sikkert sted hvor den kan fordøye føden eller gulpe den opp som mat til avkommet. Hos maur (bladlussukker, også kalt honningdugg) og bier (nektar) tjener kroen som et midlertidig oppbevaringssted for flytende føde.

Kromelk

Hos flamingoer, duer og keiserpingvin er kroen forbundet med spesielle kjertler (glandula) som produserer en næringsrik substans kalt kromelk (duemelk). Fuglene mater avkommet med kromelk i den første tiden etter klekkingen. Kromelken er fullverdig mat tilpasset avkommets behov, og den er svært næringsrik.
Ronnie M.A.G. Larsen

Giske

Tre av medlemmene fra det oppløste The Margarets, Rune Berg, Ronnie MAG Larsen og Alex Rinde debuterte med syvtommeren Strangers In A New Town den 2. november 2012. Bandet heter Giske, det samme som øya de kommer fra. Giske ga ut platen Carousel Magic Spell i mai 2015.
Sykling under Sentralamerikanske og karibiske leker 1966

Sykling under Sentralamerikanske og karibiske leker 1966. Sykling var en av flere sporter i de tiende sentralamerikanske og karibiske leker som ble arrangert i San Juan på Puerto Rico i perioden 11. til 25. juli 1966. Det var sjuende gangen som sykling var med i de sentralamerikanske og karibiske leker. Det var seks øvelser, kun for menn. Mexico ble beste nasjon med to gullmedaljer foran Trinidad og Tobago som også vant to gull.
Fylkesvei 1140

Fylkesvei 1140 går mellom Svanekil og Korshavn kai i Hvaler kommune . Veiens lengde er 6,2 km.
Frem til 2019 hadde veien betegnelsen Fylkesvei 504.